સ્પેનથી અલગ થવા બાદ કેટાલોનીયા માટે પણ રાહ આસાન નહીં હોય. તેને પણ આર્થિકરીતે ઘણું સહન કરવાનું આવશે. કેટાલોનીયાના છૂટા પડ્યા બાદ તરત જ એક નવી સરહદ અસ્તિત્વમાં આવશે અને જેનાથી સ્પેનનો આંતરિક વ્યાપાર અસર પામશે અને નવો કાયદો નોકરી કરનારાઓ પર પણ પોતાની સારીનરસી છાપ છોડશે. વળી, કેટાલોનીયાને યુરોપીયન યુનિયન એટલેકે EUમાં તરતજ સ્થાન નહીં મળે કારણકે એ પ્રોસેસ ઘણી લાંબી છે. આથી તેને EUના સભ્ય દેશને મળતા કોઈજ લાભ નજીકના ભવિષ્યમાં તો નહીં જ મળે. યુરોપીયન કમીશનના પ્રમુખ જોં ક્લોદ જ્ન્કરે સ્પષ્ટ કહ્યું છે કે સ્કોટલેંડની આઝાદી માટે જેમ યુકેની સરકારે જનમત લેવાની હા પાડી હતી તેવી રીતે જ જો કેટાલોનીયાના જનમત માટે સ્પેનની સરકાર મંજૂરી આપે અને બાદમાં જો કેટાલોનીયા એક અલગ રાષ્ટ્ર બનશે તો જ EU તેને સભ્ય બનાવવા માટે વિચારી શકે છે. આમ કેટાલોનીયાનું EUનું સભ્ય બનવું અમસ્તું પણ સરળ નથી.